Tytön Joulu-lahjat
Ompelu olj oiva työni,
 Neulominen, nypliminen,
 Viikot monet vieritysten,
 Päiväkaudet päätätysten,
 Puoli-yöhönkin punoilin
 Laiteskelin lahjuksia:
 Isälle ijälliselle,
 Väsyvälle vanhemmalle,
 Punoskelin pään-aluisen,
 Kokoisin korvallis-tyynyn,
 Lakin laadin äitilleni,
 Hunnun lämpösen lähetin,
 Jahti-laukun veljelleni,
 Siskolleni sievän koltin.

 Mutta sille, sille, sille.....
 Ainoalle armahalle,
 Jot’ ei tunne Isä, Äiti,
 Veljeni ei vielä tienne,
 Eikä sisko arvaelle;
 Mitä sille, mitä sille?

 Minä sille mielitietty,
 Minä mielessä hänellä;
 Sille annan ainoani,
 Sille syömeni sysöän,
 Suorittelen suosioni.

–i –n.

Lähde: Tapio 12.03.1864.

Anonyymi
Runot
Tapio
1864